AfriForum baklei teen Eskom-prysskokArgieffoto Die burgerregte-organisasie AfriForum het gesê dié organisasie sal ŉ voorlegging by die Nasionale Energiereguleerder van Suid-Afrika (Nersa) se openbare sitting doen om Eskom se buitensporige regulatoriese rekeningklaringsaansoek (RCA) teen te staan. Dié sitting sal op 11 Mei in Gauteng plaasvind. Eskom wil R67 miljard van verbruikers verhaal en dit beteken dat elektrisiteitspryse met 30% of meer kan styg. Dr. Eugene Brink, AfriForum se strategiese raadgewer vir gemeenskapsake, sê dat só ’n verhoging uiters gevoelig vir verbruikers sal wees in ’n tyd waarin die ekonomie besig is om herstel te toon post-Zuma. “Eskom – trouens die hele staat – verhaal te maklik geld van belastingbetalers en verbruikers vir probleme wat hulle self geskep het. Sulke groot verhogings sal nie net in kragpryse weerspieël word nie, maar ook in verhoogde inflasie en duurder goedere en dienste,” sê Brink. “Dit is hoekom AfriForum as burgerregtewaghond die publiek se saak voor Nersa gaan stel. Dit gaan nie help om aan te hou om geld by die publiek te vat indien munisipaliteite miljarde rande skuld en daar nog nie aandag aan ander probleme – soos Eskom se oorgroot werksmag, korrupsie, wanbestuur en vergoedingstruktuur – gegee is nie.” Brink het die publiek aangemoedig om aan hierdie prosesse deel te neem om sodoende te poog om ’n moontlike groot Eskom-prysskok te vermy. Die sittings het reeds vandeesweek in die Wes-Kaap begin en daar is vandag ŉ sitting in die Oos-Kaap gehou. Daar word gedurende April en Mei een sitting per provinsie gehou. Die sittings sal soos volg plaasvind: 19 April – KwaZulu-Natal Internasionale Konferensiesentrum, Bram Fischerweg 45, Durban 23 April – Noordwes Matlosana-gemeenskapsentrum, h.v. Bram Fischer- en Emily Hobhousestraat, Klerksdorp 3 Mei – Noord-Kaap Mittah Seperepere Konferensiesentrum, W. Circularweg 10, Kimberley 4 Mei – Vrystaat Protea Hotel Bloemfontein, Nelson Mandelarylaan 202, Brandwag, Bloemfontein 7 Mei 2018 – Mpumalanga Orion Hotel, h.v. Samora Machelrylaan en Henshallstraat, Nelspruit 9 Mei 2018 – Limpopo Limpopo Garden Court, h.v. Thabo Mbeki- en President Paul Krugerstraat, Polokwane 11 Mei – Gauteng Walter Sisulu-plein, h.v. Klipspruit Valley- en Unionweg, Kliptown, Pimville Sone 9, Soweto